# Lungekreft

| Lungekreft |
| --- |
| Snitt igjennom lunge fra menneske. De hvite massene øverst er kreftvev. De sorte områdene nedenfor er lungens utseende hos en røyker. |
| Område(r) | Onkologi, pulmonologi  |
| Symptom(er) | Smerte i brystet, hoste, hemoptyse, utmattelse, vekttap, anoreksi, dyspné, hves  |
| Ekstern informasjon |
| ICD-10-kode | C33-C34 |
| ICD-9-kode | 162 |
| ICPC-2 | R84 |
| OMIM | 211980, 608935, 612593, 614210, 612571 |
| DiseasesDB | 7616  |
| MedlinePlus | 007194  |
| eMedicine | med/1333  |
| MeSH | D002283 |

**Lungekreft** innebærer ondartede svulster i lungene og er den vanligst forekommende kreftformen, med rundt 2,5 millioner nye tilfeller årlig, og 1,8 millioner dødsfall i 2022. Største risikofaktor for lungekreft er lang tids inhalering av kreftfremkallende stoffer, og den dominerende faktor er røyking.

Den vanligste formen (ca 90 %) er bronkogent karsinom, en kreftform som oppstår i overflatecellene i bronkiene.

I Norge hadde pasienter med lungekreft i 2024 en relativ fem års overlevelse på 31,9 %.

Tidligere var lungekreft vanligst blant menn, men antall kvinner med lungekreft er stigende, spesielt blant unge ikke-røykere. I 2006 døde flere kvinner av lungekreft enn av brystkreft, eggstokkreft og livmorhalskreft til sammen. Det er blitt færre røykere siden 1980-årene, noe som har ført til færre tilfeller av lungekreft i USA, bortsatt fra for én gruppe - ikke-røykere yngre enn 50 år, særlig kvinner som nå er mer utsatt for lungekreft enn menn. Et kosthold med mye frukt, grønnsaker og fullkorn som har vært anbefalt, forhøyer kreftrisikoen for ikke-røykere under 50 år. Det er foreslått at dette kan skyldes sprøytemidler. En studie fra 2021 avdekket at lungekreft hos personer yngre enn 40 skiller seg fra kreftformene hos eldre individer.

Behandling og fremtidsutsikter er sterkt avhengig av hvilken celletype som utgjør svulstene, og hvor langt spredning av svulstene er kommet. Behandlingen består av kirurgisk fjerning av svulstene, cellegiftbehandling og stråling.

## Tegn og symptomer på lungekreft

* tungpusthet
* opphosting av blod/hemoptyse
* langvarig hoste
* pesing
* heshet
* smerter i bryst eller mave
* svelgevansker
* vekttap, slapphet, nedsatt appetitt

Hvis kreftkulene stenger luftpassasjen i bronkiene, vil det gi pustevansker. Det kan også gi opphopning av slim og kan bidra til lungebetennelse.

For de fleste kreftformer gjelder det at svulstene har rikelig blodforsyning. Kreftvevet er dessuten skjørt og lett å lage rifter i. Dette gjelder også ved lungekreft. Når pasienten hoster, kan det lett bli en rift i vevet, med blødning som hostes opp.

Flere symptomer som oppstår ved langt fremskreden kreft, vil også forekomme ved lungekreft. Det gjelder blant annet redusert muskelstyrke og høyt kalsiumnivå i blodet. Krefttumorer øverst på lungen kan være i nærkontakt med deler av det sympatiske nervesystemet, og gi forandrede svettemønstre og øyemuskelproblemer. Ved affeksjon av nervene som går utover i armene, kan armmuskulaturen bli svekket eller lammet.

Siden det er god plass i brysthulen, blir kreftsvulstene store før de begynner å gi symptomer. Det kan derfor gå lang tid før pasienten søker medisinsk hjelp. Når pasienten kommer til lege kan kreften følgelig ha spredt seg til andre steder i kroppen. Vanlige steder for metastaser fra lungekreft er ben, ryggrad og hjerne.

Nervene til nedre del av adamseplet, larynx, som forsyner stemmebåndene, passerer under aortabuen og høyre arteria subclavia. Disse nervene er i nær kontakt med de midterste delene av lungene, og ligger også nær noen lymfeknuter. Trykk fra kreftmasser i lungene eller fra forstørrede lymfeknuter med kreftspredning (metastaser) kan gi heshet.

## Diagnose

Ved mistanke om lungekreft – for eksempel om en røyker hoster mye, hoster opp blod, går ned i vekt eller føler seg slapp – startes undersøkelsene, blant annet ved å ta røntgen av brysthulen og å ta blodprøver. Dersom røntgenbildene viser en rundskygge som kan være en tumor - om det er en sammenfallende del av lungen, atelektase, eller lungebetennelse - bør det gjøres videre undersøkelser som bronkoskopi, computertomografi, (CT), magnetisk resonans snittbilder, MRI og vevsprøver, biopsi. Pasienten bør også undersøkes ved scanning, såkalt F18-FDG PET/CT, for å kartlegge sykdommens utbredelse. Scanningen kan avdekke metastaser, eksempelvis til beinvev eller hjerne. Det skannes fra og med skalletopp til og med bekken. Scanningen vil kunne gi resultater som gjør det mulig å optimalisere behandlingen, og tilpasse den for pasienten.

Disse undersøkelsene vil gi informasjon som bidrar til avgjørelsen om pasienten bør opereres, og om det er aktuelt med cellegift og/eller strålebehandling.

## Klassifikasjon

**Frekvens av forskjellige typer lungekreft**| Histologisk type | Frekvens (%) |
| --- | --- |
| Ikke-småcellet lungekreft | 80,4 |
| Småcellet lungekreft | 16,8 |
| Karsinoid | 0,8 |
| Sarkom | 0,1 |
| Ikke-spesifiserbar lungekreft | 1,9 |

De aller fleste tilfellene av lungekreft skyldes karsinomer som oppstår i epitel-celler. Det er to hovedtyper av lungekarsinom, kategorisert etter størrelse og utseende av de ondartede cellene som er observert av histopathologen i mikroskopet: **ikke-småcellet lungekreft** (80,4 %) og **småcellet** (16,8 %) lungekarsinom. Denne klassifikasjonen, basert på histologiske kriterier, har viktige implikasjoner for prognose og behandling av sykdommen.

### Ikke-småcellet lungekreft

Ikke-småcellet lungekreft er en undergruppe av sykdommen hvor sykdommen er ensartet. Det er tre hovedundergruppe: plateepitelkarsinom, adenokarsinom og storcellet lungekreft.

**Subtyper av ikke-småcellet lungekreft**| Histologisk subtype | Frekvens av alle lungekrefttilfeller(%) |
| --- | --- |
| Skvamøscelle lungekreft | 31,1 |
| Adenokarsinom | Adenokarsinom (hvis ikke ytterligere spesifisert) | 23,2 |
| Bronkioalveolært karsinom | 3,0 |
| Adenoskvamøst karsinom | 1,2 |
| Papillært adenokarsinom | 0,7 |
| Mukoepidermoid karsinom | 0,1 |
| Adenoid cysisk karsinom | 0,04 |
| Annet spesifisert adenokarsinom | 1,1 |
| storcellet lungekreft | 10,7 |
| Gigantcelle og spindelcelle karsinom | 0,4 |
| Annet/ikke spesifiserbar kke-småcellet lungekreft | 8,9 |

Ikke-småcellet lungekreft, som utgjør ca 31,1 % av lungekrefttilfellene, starter ofte ved en hovedbronkus. Bobler og nekrose i midten av svulsten er vanlige funn. Godt differensierte svulster vokser ofte langsommere enn andre krefttyper.

Adenokarsinom utgjør 29,4 % av lungekrefttilfellene. Det oppstår oftest i perifere lungevev og er oftest forbundet med røyking. Blant mennesker som aldri har røkt, er adenokarsinom den vanligste formen for lungekreft. En undergruppe av adenokarsinom, bronkioloalveolær karsinom, er vanlig hos kvinner som aldri har røkt og har annen effekt av behandling.

Med en andel på 10,7 % av lungekrefttilfellene er storcellet lungekreft en hurtigvoksende form som utvikles nær overflaten av lungen. Den er ofte dårlig differensiert og har en tendens til å metastasere tidlig.

### Småcellet lungekreft

Småcellet lungekreft (mikroskopi-bilde fra et nålebiopsi-preparat)
Småcellet lungekreft er mindre vanlig og har en tendens til å oppstå i de store hovedbronkiene, vokser hurtig og blir temmelig stor. Selv om sykdommen i utgangspunktet er mer sensitiv overfor kjemoterapi, har denne undergruppen en dårligere prognose og har ofte allerede metastasert ved diagnosetidspunktet. Småcellet lungekreft inndeles i «begrenset stadium» og «utviklet stadium». Denne lungekrefttypen er sterkt assosiert med røyking.

### Metastatisk lungekreft

Lungen er et vanlig sted for spredning av kreft fra andre deler av kroppen. I artikkelen Kretsløpssystemet kan man se at blodet fra nesten hele resten av kroppen går gjennom hjertet og til lungene, som da vil virke som et filter og fange opp vandrende kreftceller. Ved undersøkelse av slike svulster vil cellebildet være det samme som der kreften kom fra. En slik kreftkul i lungene som kommer fra en brystkreft, kalles også for brystkreft.

Kreft som oppstår i lungene sprer seg oftest til binyrene, lever, hjernen og knoklene.

### Gradering

Lungekreftgradering er en vurdering av grad av spredning av kreftsykdommen fra dens opprinnelsessted. Graderingen er en viktig faktor som innvirker på prognosen og behandlingsmulighetene. Ikke-småcellet lungekreft graderes fra IA («en A», beste prognose) til IV («fire», verste prognose). Småcellet lungekreft klassifiseres som «begrenset stadium» hvis den kun er i ene halvsiden av brysthulen og innen ett felt for strålebehandling. Ellers blir kreften betegnet som «fremskredet stadium».

## Årsaker

Påvirkning av kreftfremkallende stoffer, «karsinogener», som stoffene i sigarettrøyk, skaper forandringer i slimhinnene i bronkiene, det vil si de tynnere grenene av luftveiene. Skaden på vevet bygger seg opp over tid til det dannes en kreftsvulst.

Det er fire hovedårsaker til kreft som også forårsaker lungekreft.

* Kreftfremkallende stoffer som i sigarettrøyk.
* Stråling
* Genetisk øket risiko
* Virusinfeksjoner

### Røyking som årsak til lungekreft

Tobakksrøyking, og spesielt sigarettrøyking er den absolutt viktigste årsak til lungekreft, som i teorien burde være den letteste årsaken å unngå. I USA er det beregnet at sigarettrøyking har skylden for 79 til 90 % av lungekrefttilfellene.

Sigarettrøyk inneholder 19 forskjellige kjente kreftfremkallende stoffer. Dette forverres av at nikotin demper immunapparatets reaksjon på kreftceller i vevet som er utsatt for disse stoffene.

Både hvor lenge og hvor mye en person røyker påvirker risikoen for å få lungekreft. Dersom personen slutter å røyke, vil risikoen avta, siden skader i lungene repareres, og de forurensende stoffene gradvis forsvinner. De fleste som prøver å slutte å røyke, har flere forsøk bak seg med ulike metoder før de endelig blir røykfrie.

Flimmerepitelet i luftveiene har små flimmerhår på overflaten som vifter slimet oppover mot halsen og fjerner luftforurensninger. Ett drag sigarettrøyk lammer flimmerhårene i flere timer.

Nyere forskning tyder på at passiv røyking er en langt viktigere årsak til lungekreft enn tidligere antatt, og muligens like ille eller verre enn å røyke selv.

### Asbest

Asbest kan forårsake flere typer lungesykdommer. Det øker risikoen for å få lungekreft. Risikoen for lungekreft blir potensert om personen både røyker og er utsatt for asbest.

Asbest forårsaker en kreftform i brysthinnen/ pleurahinnen som kalles mesotheliom som er helt forskjellig fra den vanlige lungekreften.

### Radongass

Radon er en luktfri og fargeløs gass som dannes ved nedbrytning av radioaktivt radium. Dette er igjen et nedbrytningsprodukt av uran som finnes i jordskorpen. Radongass en den nest viktigste årsaken til lungekreft. Radon (222Rn)er en alfaemitter og på grunn av alfapartiklenes lave gjennomtrengningskraft er ikke denne strålingen i seg selv problematisk. Imidlertid er nedbrytningsproduktet Polonium (218Po) en alfaemitter og de videre spaltingsproduktene er metaller som er enen alfa- eller betaemittere. Når stålingskilden er inne i kroppen er dette potensielt skadelig. Nedbrytingsproduktene blir liggende i lungeslimhinnene og avgi ioniserende stråling som kan skade det genetiske materialet i DNA- molekylene i cellenes kromosomer og kan gi kreftforandringer.

Radongass strømmer normalt opp fra bakken, men det er stor variasjon fra sted til sted. Områder med mye granitt og skifer kan ha betydelig høyere radongassavgivelse fra grunnen. Løsmasser kan også avgi radon, avhengig av opprinnelse. Det kan være stor variasjon i innvendig radonbelastning i nærliggende hus, og man må måle konsentrasjonen for å vite om tiltak er nødvendig.

Dagens anbefaling (2013) er en radonbelastning på maksimum 100 Bq/m3. I utleieboliger og offentlige bygg er dette et krav jf. strålevernforskriften § 6, tiltak i slike bygg skal uansett iverksettes ved konsentrasjoner over 200 Bq/m3. Gjeldende byggeforskrift, TEK17, setter krav om radonsikring av nybygg.

I samarbeid med Statens strålevern har norske kommuner kartlagt radonkonsentrasjoner i bygg, resultatene finner man på sidene til strålevernet. Her finner man informasjon om måling, tiltak og sikring.

For å sette lungekreftfaren ved radoneksponering inn i en sammenheng kan man sammenligne med røyking. En regner med at daglig røyking hele livet (20-75 år) gir ca 15 % sjanse for lungekreft (omtrent som sjansen for å tape i russisk rulett). For å gi samme risiko, må radonbelastningen i boligen være ca 20000 Bq/m3.  Effektene av røyking og radon er synergistiske, risikoen ved begge eksponeringer samlet øker langt raskere enn summen av de to risikoer.

## Stadieinndeling av lungekreft

**Stadieinndeling** av lungekrefttilfeller betyr mye for hvilken behandling som kan gis og hvilke fremtidsutsikter pasienten har.

## Referanser

## Eksterne lenker

* Oncolex/lungekreft Arkivert 26. august 2012 hos Wayback Machine.
* Kreftforeningen om lungekreft

|  |  |
| --- | --- |
|  | **Helsemessige forbehold**: Du bør aldri bruke informasjon fra internett, inkludert Wikipedia, som eneste kilde til avgjørelser eller tiltak i helsemessige spørsmål. Ved legemiddelspørsmål bør du rådspørre apotek eller lege, ved helsespørsmål relevant autorisert helsepersonell, og ved dyresykdom bør du rådspørre veterinær. Bruk aldri reseptbelagte legemidler uten etter råd fra lege. Søk råd på apoteket ved bruk av reseptfrie legemidler, kosttilskudd og naturmidler, spesielt om du også bruker reseptbelagte midler. Bruk av flere legemidler samtidig kan gi utilsiktede effekter. |